El Mercat extraordinari dels dimecres muntarà el 100% de les seues parades, a partir del dimecres 3 de juny
2025-07-24

El Mercat extraordinari dels dimecres de Burjassot continua adaptant-se a la nova normalitat i aquesta setmana, concretament el 3 de juny, comptarà ja amb el 100% de les parades que el conformen. Després de comprovar, la setmana passada, que el canvi d’ubicació provisional ha sigut molt ben acollit per la ciutadania i pels comerciants i que, gràcies al mateix, és possible que totes les parades puguen muntar, guardant les mesures de seguretat necessàries, aquesta mateixa setmana s’incorporaran els 60 llocs que faltaven, arribant als 120 llocs que normalment acull el mercat.

Perquè puguen muntar tots els comerciants, el tradicional mercat ambulant dels dimecres es distribuirà pel Passeig del Rajolar, amb parades a les dos bandes del mateix, garantint el distanciament social i totes les mesures sanitàries pertinents. També es muntaran parades en un xicotet tram del carrer Teodoro Llorente, el que va del Passeig de Rajolar a Hernán Cortés, i també en el carrer Hernán Cortés, en el tram que enfronta amb la Universitat i el Poliesportiu.

Les persones que tinguen els seus vehicles aparcats a banda i banda del Passeig del Rajolar, hauran de retirar-los abans de les sis del matí. Així mateix, aquelles persones que disposen de guals dels quals hagen de fer ús en la zona en la qual se situarà el Mercat, també és necessari que traguen els vehicles abans de la citada hora.

Donada l’amplitud dels citats carrers i del passeig, en aquesta ubicació es garanteix la seguretat tant dels comerciants com de les veïnes i els veïns de Burjassot que acudeixen a aquest, mantenint la distància de dos metres entre ells i els llocs i portant, de manera obligatòria, la màscara. Així mateix, en l’entrada del Mercat se situaran gels hidroalcohòlics perquè totes les persones que vagen a entrar al recinte del mercat ambulant es desinfecten les mans. Les eixides se situaran en diferents punts del recorregut en el qual també hi haurà papereres o contenidors per a depositar els residus.

“Continuem complint de manera rigorosa les normes que tant el Ministeri de Sanitat com la Conselleria ens marquen per a poder anar avançant en la nova normalitat que ens toca viure. Aquestes normes ens han portat a canviar, de manera provisional, la ubicació del mercat extraordinari dels dimecres, una mesura que, a més de garantir la seguretat de tots, també ha sigut molt ben acollida per la ciutadania”, en paraules de l’alcalde de Burjassot, Rafa García, “gràcies a aquest canvi, ja que es tracta dels carrers més amplis del nostre municipi, podem donar la possibilitat a tots els comerciants que munten les seues parades i reprenguen la seua activitat laboral, a més de garantir la seguretat sanitària tant d’ells com dels veïns i les veïnes de Burjassot”.

Les parades han de complir la normativa marcada tant pel Ministeri com per la Conselleria, no podent posar a la disposició dels clients productes de prova no destinats a la venda com a cosmètics, productes de perfumeria, i similars que impliquen manipulació directa per successius clients.

En el cas dels llocs del sector comercial tèxtil, i de roba i similars, els emprovadors, en el cas que disposen d’aquests, hauran d’utilitzar-se per una única persona, després del seu ús es netejaran i desinfectaran. Si un client es prova una peça que posteriorment no adquirisca, el titular de l’establiment implementarà mesures perquè la peça siga higienitzada abans que siga facilitada a altres clients. Aquesta mesura serà també aplicable a les devolucions de peces que realitzen els clients.

És molt important que totes aquelles persones que vagen a realitzar les seues compres en el mercat extraordinari, mantinguen les distàncies de seguretat dins del recinte i estiguen en el mateix el temps indispensable per a realitzar les seues compres.